पाएं अपने शहर की ताज़ा ख़बरें और फ्री ई-पेपरडाउनलोड करें
उत्तर प्रदेश के जालौन जिले में त्रिस्तरीय पंचायत चुनाव के परिणाम सामने आने लगे हैं। इसी के साथ ब्लॉक प्रमुख पद के लिए जोड़-तोड़ और बाहुबल का इस्तेमाल शुरू हो गया है। ऐसा ही एक नजारा नदीगांव विकासखंड के एमएसडी महाविद्यालय के बाहर रविवार दोपहर देखने को मिला। विधायक लिखी गाड़ी में विजयी BDC मेंबर को जबरन बैठाकर ले जाने का प्रयास किया गया। जिसे देख समर्थक आक्रोशित हो गए और उन्होंने हंगामा शुरू कर दिया। हंगामा देख पुलिस के अधिकारी मौके पर पहुंचे और उन्होंने समर्थकों को शांत कराने का प्रयास किया, लेकिन मामला बढ़ता देख पुलिस को लाठीचार्ज करना पड़ा, तब कहीं जाकर मामला शांत हुआ।
पुलिस के सामने अपहरण का प्रयास
नदीगांव विकास खंड के ग्राम धनोरा से BDC सदस्य पद के लिए रमेश चंद्र रजक चुनावी मैदान में थे। जहां उन्होंने अपने निकटतम प्रत्याशी को हराकर विजय प्राप्त की। जैसे ही वह जीत का प्रमाण पत्र लेकर बाहर आ रहे थे, तभी विधायक लिखी एक बोलेरो गाड़ी से कुछ लोग उतरे और उन्होंने रमेश चंद्र रजक को जबरन गाड़ी में बैठाना चाहा। इस घटना को पुलिस वाले भी देख रहे थे, लेकिन पुलिस द्वारा कोई भी एक्शन नहीं लिया गया। जिसके बाद विजयी प्रत्याशी के समर्थक आक्रोशित हो गए और उन्होंने हंगामा शुरू कर दिया।
जिसे देख उपजिलाधिकारी कोंच अशोक कुमार पुलिस बल के साथ पहुंचे और उन्होंने मामले को शांत कराने का प्रयास किया, लेकिन BDC समर्थक लगातार हंगामा करते रहे। मामला और समर्थकों की भीड़ बढ़ते देख पुलिस को भीड़ को तितर-बितर करने के लिए लाठी चार्ज करना पड़ा। जिसके बाद भगदड़ मच गई, वहीं पुलिस ने उपजिलाधिकारी के साथ मिलकर लोगों को समझाने का प्रयास किया। तब कहीं जाकर मामला शांत हो सका।
गाड़ी किस विधायक की है, जांच चल रही
इस मामले में कोंच के उपजिलाधिकारी अशोक कुमार का कहना है कि प्रत्याशी को सुरक्षित घर पहुंचाया जा रहा है। साथ ही यह पता लगाने का प्रयास किया जा रहा है कि विधायक लिखी यह गाड़ी किसकी थी। साथ ही जो भी शिकायत मिलेगी उसके बाद आगे की कार्रवाई की जाएगी। फिलहाल स्थिति नियंत्रण में है और हंगामा करने वालों को लाठी चार्ज करने के बाद तितर-बितर किया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn